b'\n_START_ARTICLE_\nNorges Grunnlov \xc2\xa7 115\n_START_PARAGRAPH_\n\xc2\xa7 115 i Norges Grunnlov (tidligere \xc2\xa7 93) gir bestemmelser for hvor stort flertall som kreves i Stortinget for \xc3\xa5 godkjenne inng\xc3\xa5else av internasjonale traktater som inneb\xc3\xa6rer avst\xc3\xa5else av konstituert kompetanse (slik som lovgivende, ut\xc3\xb8vende eller d\xc3\xb8mmende kompetanse i Norge). Paragrafen bestemmer at tre fjerdedeler av et storting hvor minst to tredjedeler av representantene er til stede m\xc3\xa5 stemme for inng\xc3\xa5elsen av en slik traktat (s\xc3\xa5kalt kvalifisert flertall). For inng\xc3\xa5else av andre internasjonale traktater som ikke inneb\xc3\xa6rer avst\xc3\xa5else fra konstituert kompetanse, benyttes Norges Grunnlov \xc2\xa7 26._NEWLINE_Paragrafen ble brukt i forbindelse med inng\xc3\xa5else av E\xc3\x98S-avtalen fordi avtalen ga ESA rett til \xc3\xa5 ilegge b\xc3\xb8ter og tvangsmulkter i konkurransesaker._NEWLINE_I 2004, 2008 og 2012 ble forslag fremmet for \xc3\xa5 endre paragrafen slik at et mindre flertall kreves. Forslaget har blitt nedstemt i hver periode. Forslaget er blant annet sentralt i EU-debatten._NEWLINE_Paragrafen ble flyttet fra \xc2\xa7 93 til \xc2\xa7 115 i 2014.\n_START_SECTION_\nParagrafens n\xc3\xa5v\xc3\xa6rende tekst\n_START_PARAGRAPH_\nFor \xc3\xa5 sikre den internasjonale fred og sikkerhet eller fremme internasjonal rettsorden og samarbeid kan Stortinget med tre fjerdedels flertall samtykke i at en internasjonal sammenslutning som Norge er tilsluttet eller slutter seg til, p\xc3\xa5 et saklig begrenset omr\xc3\xa5de skal ha rett til \xc3\xa5 ut\xc3\xb8ve bef\xc3\xb8yelser som etter denne Grunnlov ellers tilligger statens myndigheter,\xc2\xa0dog ikke bef\xc3\xb8yelse til \xc3\xa5 forandre denne Grunnlov.\xc2\xa0N\xc3\xa5r Stortinget skal gi sitt samtykke, b\xc3\xb8r, som ved behandling av grunnlovsforslag,\xc2\xa0minst to tredjedeler av dets medlemmer v\xc3\xa6re til stede._NEWLINE_Bestemmelsene i denne paragraf gjelder ikke ved deltagelse i en internasjonal sammenslutning hvis beslutninger bare har rent folkerettslig virkning for Norge.'